钦定古今图书集成/理学汇编/学行典/第074卷 > 礼记 > 《表记》
## 钦定古今图书集成/理学汇编/学行典/第074卷 > 礼记 > 《表记》

子曰：“事君，大言入则望大利，小言入则望小利。故君
子不以小言受大禄，不以大言受小禄。”

〈陈注〉吕氏曰：“大言，所言者大也。小言，所言者小也。利及天下，泽及万世，大利也。进一介之善，治一官之事，小利也。禄，君之所以报臣，非臣之所以望君也。受之有义，亦称其大小而已。小言而大禄，则报逾其分；大言而小禄，则君不我知，亦不可受也。”